Jy is hier: Tuis Wat doen ons alles? Rata - voorheen Die Ondersteuningsraad
'n Terugblik op 2014
OSR Pretoria - 'n Terugblik op 2014
Suzanne van Deventer, programbestuurder van Pretoria, skryf soos volg:
Die omstandighede van die 14 kinders wat verwyder is was van die haglikste nog in 2014. Een tienermoeder wou haar tweejarige dogter aan Satan offer en die maatskaplike werker moes onder gevaarlike omstandighede die kind beveilig. ‘n Ander geval was waar 3 kleuters alleen onder haglike omstandighede in ‘n hut in ‘n plakkerskamp gewoon het sonder enige voedsel, klere of volwasse toesig en versorging. Die laaste verwydering het 3 maatskaplike werkers, 3 lede van SAPS en 2 van SAPS se onderhandelaars geneem om die kinders te beveilig. In dié geval wou een van die inwoners in die huis die maatskaplike werker met ‘n mes aanval maar SAPS kon gelukkig toetree en die dame beveilig. Die 8 maatskaplike werkers van Pretoria en Saulsville kantoor stel daagliks hul eie lewens in gevaar om kinders in nood by te staan en te beveilig.
Lees die volledige nuusbrief deur hier te klik.
Vakansieprojek 25-28 Maart 2013
Die Ondersteuningsraad bied elke jaar gedurende die Maart/April vakansie hulle vakansie projek aan. Hierdie projek hardloop reeds die afgelope 10 jaar en is gefokus op die hulpbehoewende laerskool kinders vanuit Die Ondersteuningsraad se werksgebied wat Danville, Booysens, Claremont en Capital Park insluit. Die kinders wat na hierdie projek genooi word is bekend aan die maatskaplike werkers weens die feit dat daar reeds dienste by hulle of hulle gesinne gelewer word. Daar word elke jaar ongeveer 60 kinders na die projek genooi.
Die doel van die projek is om die kinders gedurende die vakansie konstruktief besig te hou deur middel van speletjies en uitstappies. Weens die feit dat die maatskaplike werkers betrokke is by die projek bied dit die geleentheid vir die maatskaplike werkers en kinders om ‘n beter verhouding op te bou. Die projek word by ‘n skool in die area gehou en word vanaf Maandag tot Vrydag vanaf 8 uur tot 3 uur aangebied. Die kinders word voorsien van verversing, soos vrugte en koeldrank, gedurende die loop van die dag. ‘n Heerlike middagete word ook aan die kinders voorsien. Hierdie jaar sal die kinders die lugmag museum besoek, ‘n fliek gaan kyk, ‘n polisiehonde vertoning besigtig en deel neem aan boeresport. Weens die feit dat daar ‘n langnaweek in die vakansie is sal die projek vanaf 25 tot 28 Maart 2013 hardloop. Die kostes beloop ongeveer R180.00 per kind en sluit die uitstappies, busvervoer, middagete en verversings in.